Kystlinjen i Wales, med start- og sluttpunktet for stien. Innfelt: Wales beliggenhet i Storbritannia
Steinen ved Chepstow som markerer sørenden av Wales Coast Path, med stiens «drageskjell»-logo
Logoen til Wales Coast Path
**Wales Coast Path** (walisisk: Llwybr Arfordir Cymru) er en langdistanse tursti som går langs hele kystlinjen i Wales. Den ble åpnet 5. mai 2012, og byr på en 1400 km lang vandringsrute fra Chepstow i sør til Queensferry i nord.

Wales er det første landet i verden som kan tilby en dedikert tursti langs hele sin kystlinje. Stien går gjennom elleve nasjonale naturreservater og andre verneområder, inkludert de som er administrert av The Wildlife Trusts eller Royal Society for the Protection of Birds (RSPB). Lonely Planet rangerte kysten av Wales på topp i sin *Best in Travel: top 10 regions for 2012*.

Beskrivelse
-----------

Wales Coast Path ble offisielt åpnet 5. mai 2012, som verdens første kyststi som dekker et helt land. Den følger hele kystlinjen i Wales fra Chepstow i sørøst til Queensferry i nord. Mange steder fantes det allerede etablerte stier, slik som North Wales Path, Anglesey Coastal Path og Llŷn Coastal Path. Pembrokeshire Coast Path var allerede utpekt som National Trail, og ble i 2011 stemt fram av magasinet National Geographic som den nest beste kystdestinasjonen i verden.

Stien bukter seg gjennom 1400 km av kystlandskap, fra munningen av elva Dee, langs nordkysten av Wales med sine kystbyer, over Menaistredet over til øya Anglesey, fra Llŷn Peninsula rundt Cardigan Bay, gjennom Storbritannias eneste kystnasjonalpark i Pembrokeshire, langs lange sandstrender, via Gowerhalvøya, langs kysten av Cardiff Bay og Cardiff, hovedstaden i Wales, til markedsbyen Chepstow.

Hele stien er tilgjengelig for fotturister, og der hvor det er praktisk mulig er noen seksjoner egnet for syklister, familier med barnevogner, mennesker med funksjonshemninger og ryttere.

Det overordnede ansvaret for etableringen av stien lå hos Countryside Council for Wales (nå Natural Resources Wales), men ansvaret ute i terrenget lå hos de 15 lokale myndighetene i områdene stien går gjennom. Fem merkede langdistanse kyststier var allerede etablert, i Pembrokeshire, Anglesey, Gwynedd, Ceredigion og langs kysten av North Wales. Disse la grunnlaget i fem av de åtte geografiske områdene som nå utgjør stien. De resterende tre områdene består av enten enkeltfylker eller fylker og kommuner med kystlinje.:

Historie og utvikling
---------------------

Utsikt fra Pembrokeshire Coast Path på Marloeshalvøya.
Kyststien Wales Coast Path ble utviklet av walisiske styresmakter i samarbeid med det tidligere Countryside Council for Wales, seksten lokale myndigheter og to nasjonalparker. Fra 2007 har den walisiske regjeringen investert i å forbedre allmennhetens tilgang til kysten i Wales gjennom det såkalte *Coastal Access Improvement Programme*. I tillegg til bevilgninger fra den walisiske regjeringen og lokale kystmyndigheter på omkring £2 millioner pr. år har et europeisk regionalutviklingsfond satt av nesten £3,9 millioner over tre år til støtte for prosjektet.

Ideen ble til gjennom et ønske om å bygge videre på den økonomiske suksessen til Pembrokeshire Coast Path National Trail og Isle of Anglesey Coastal Path. Planene for den nye kyststien som skulle dekke hele Wales ble først lansert av First Minister Rhodri Morgan i juni 2006, da han stod for den offisielle åpningen av den 200 km lange stien rundt Anglesey. Det ble anslått at prosjektet med Wales Coast Path, som skulle forbedre tilgjengeligheten og binde sammen eksisterende stier, ville ta opp i mot 5 år; det ble nærmere seks. Både stiene i Pembrokeshire og Anglesey ble ansett å være viktige bidragsytere til turistinntektene i Wales, og i tillegg til de økonomiske fordelene, ble det også ansett som et viktig initiativ for å få både lokalbefolkning og besøkende til å oppdage og benytte friluftsmulighetene i Wales, med de fordeler det vill ha på helse og velvære.

Countryside Council for Wales, som ledet prosjektet har sagt at kvalitetsmessige forbedringer og justeringer av ruta vil fortsette gjennom 2012 og 2013 for å sikre at stien følger den walisiske kystlinjen i så stor grad som det er sikkert og praktisk mulig. Over tid forventes det at den ferdige ruta vil føre til at det blir flere rundturer etter hvert som forbindelsen til byer og landsbyer i innlandet blir forbedret.

Åpningen
--------

Den offisielle åpningen av den 1400 km lange stien fant samtidig sted på flere steder den 5. mai 2012 for å sette søkelyset på de vakre omgivelsene langs stien og den gode tilgjengeligheten for vandrere i alle aldre og fysisk form. For å feire åpningen, arrangerte Ramblers Cymru, *Big Welsh Coastal Walk*, en av de største massemønstringene som noen gang har funnet sted i Wales.

Countryside Council for Wales har bedt utendørsspesialistene fra Chester, Northern Eye Books, om å lage de offisielle guidebøkene for fem av de syv hovedseksjonene av Wales Coast Path: North Wales Coast, Anglesey, Llyn Peninsula, Carmarthenshire og Gower, og kysten av Sør-Wales. De publiserer allerede den offisielle guiden for Anglesey, *Walking the Isle of Anglesey Coastal Path* av Carl Rogers. De resterende bindene er ventet ferdig sent i 2012 og 2013. Det finnes allerede guidebøker for Ceredigion Coast Path og Pembrokeshire Coast Path fra andre utgivere.

Ett-årsdagen for åpningen ble markert i radio og fjernsyn, og det er beregnet at 2,8 millioner mennesker gikk deler av stien det første året, noe som innbrakte £16 millioner til den walisiske økonomien. I tillegg er det beregnet at mer enn 800 000 besøkende overnattet i et av de mange overnattingsstedene i form av gjestehus, B&B og hoteller langs ruta.

En komplett vandring rundt Wales
--------------------------------

Den 1400 km lange Wales Coast Path henger sammen med Offa's Dyke Path National Trail, som løselig følger grensa mellom Wales og England, og til sammen danner en 1660 km lang sammenhengende tursti rundt hele Wales, dog uten å ta med Flintshire og Wrexham.

| plassering av de individuelle seksjonene som en del av hele ruta (fra nord til sør) | ruta på kart |
| --- | --- |
| Kysten av North Wales & Dee Estuary - *se* North Wales Path, åpnet i 1997, som dekker deler av denne seksjonen. |  |
| Anglesey - *se* Anglesey Coastal Path, åpnet i 2006. |  |
| Menai, Llŷn & Meirionnydd - *se* Llŷn Coastal Path, åpnet i 2006 og utvidet til resten av Gwynedd. |  |
| Ceredigion - *se* Ceredigion Coast Path, åpnet i 2008. |  |
| Pembrokeshire - *se* Pembrokeshire Coast Path en National Trail, åpnet i 1970. |  |
| Carmarthenshire - Carmarthenshire-strekningen innbefatter den allerede eksisterende Millennium Coastal Park, nær Llanelli og går gjennom Pembrey Country Park. Antallet personer som brukte Wales Coast Path (okt. 2011 til sept. 2012) i Carmarthenshire var 19 537. |  |
| Gower & Swansea Bay - *se* Gower and Swansea Bay Coast Path, åpnet i 2012. |  |
| South Wales Coast & Severn Estuary - *se* South Wales Coast and Severn Estuary Coastal Path, åpnet i 2012. |  |

Kontroverser
------------

Open Spaces Society har kritisert noen grunneiere som ikke tillater at stien går over deres kysteiendom. Dette innebærer at over 270 km, mer enn 20% av ruta går langs veier, noen ganger uten at man kan se sjøen. En talskvinne for Countryside Council for Wales svarte: «Bare litt over 20% av WCP går langs vei, noe som er litt mindre enn gjennomsnittet for nasjonale stier i Storbritannia, som er rundt 25%. Dette er er hovedsakelig lite trafikkerte landeveier.»

Det er for tiden en midlertidig rute langs vei i Cardigan, som knytter Gwbert til Mwnt; den aktuelle seksjonen av Ceredigion Coast Path er ikke tilgjengelig på grunn av en rettstvist.

Fotturistene ser inn i en sigøynerleir ved Rover Way i Cardiff. I forbindelse med utabeidelsen av stien, uttrykte beboerne bekymring for sitt privatliv.

Se også
-------

* Langdistanseturstier i Wales

Galleri
-------

|  |
| --- |
| * Strumble Head fyr, utsikt over Carreg Onnen BayStrumble Head fyr, utsikt over Carreg Onnen Bay
* Pembrokeshire Coast path nær Ceibwr Bay, utsikt nordover mot Cemaes HeadPembrokeshire Coast path nær Ceibwr Bay, utsikt nordover mot Cemaes Head
* Pembrokeshire Coast Path mellom Pwllgwaelod og FishguardPembrokeshire Coast Path mellom Pwllgwaelod og Fishguard
* Over stranda ved MwntOver stranda ved Mwnt
* Newborough beach og Llanddwyn IslandNewborough beach og Llanddwyn Island
 |

Referanser
----------

1. 1 2  BBC News Wales - All-Wales coast path nears completion Besøkt 2. juni 2014
2. 1 2  www.firstnature.com - wales Coast Path Besøkt 2. juni 2014
3. ↑  Lonely Planet - Lonely Planet’s Best in Travel: top 10 regions for 2012 Besøkt 2. juni 2014
4. ↑  «Wales Coast Path officially opens with events in Cardiff, Aberystwyth and Flint». *BBC News*. 5. mai 2012. Besøkt 2. juni 2014. «The world's first coastal path to cover an entire country has been officially opened in Wales.»
5. ↑  «Wales Coast Path set for a boost as entrepreneurs get to work». Ordnance Survey. 19. juli 2012. Arkivert fra originalen 21. april 2013. Besøkt 2. juni 2014. «The recently opened Wales Coast Path is the first coastal network in the world to cover an entire country.»
6. ↑  The Guardian, *Wales coastal path offers a walk on the wild – and industrial – side*, 4. mai 2012. Besøkt 2. juni 2014
7. ↑  Pembrokeshire Coast Path National Trail Arkivert 17. august 2013 hos Wayback Machine. Besøkt 2. juni 2014
8. ↑  «National Geographic names Pembrokeshire as second best coastal destination in the world». Western Telegraph. Besøkt 2. juni 2014.
9. ↑  «Pembrokeshire Coast Path walks off with accolade of being one of world's top trails». Wales Online. 10. august 2011. Besøkt 2. juni 2014.
10. ↑  Countryside Council for Wales: Wales Coast Path Arkivert 4. oktober 2013 hos Wayback Machine. Besøkt 2. juni 2014
11. ↑  Wales Coast Path Media Pack Arkivert 24. mai 2012 hos Wayback Machine. 2012, p.10, Besøkt 2. juni 2014
12. ↑  walescoastpath.gov.uk History Arkivert 29. mai 2014 hos Wayback Machine. Besøkt 2. juni 2014
13. ↑  Welsh Government website - Coastal Access Arkivert 15. mars 2012 hos Wayback Machine. Besøkt 2. juni 2014
14. ↑  The Long-Distance Walkers Association - Wales Coast Path Besøkt 2. juni 2014
15. ↑  National trails: Pembrokeshire Coast Path Arkivert 17. august 2013 hos Wayback Machine.. Besøkt 2. juni 2014
16. ↑  Anglesey Coastal Path Arkivert 19. januar 2013 hos Wayback Machine.. Besøkt 2. juni 2014
17. ↑  BBC Website - All-Wales coastal path proposed Besøkt 2. juni 2014
18. ↑  Big Welsh Coastal Walk Besøkt 2. juni 2014
19. ↑  Quadrant Media, *Official guide books to document Wales Coast Path* Arkivert 22. oktober 2014 hos Wayback Machine.. Besøkt 2. juni 2014
20. 1 2  «WCP celebrates anniversary». Walescoastpath.gov.uk. Arkivert fra originalen 7. mai 2013. Besøkt 2. juni 2014.  «Arkivert kopi». Arkivert fra originalen 7. mai 2013. Besøkt 2. juni 2014.
21. ↑  «Offa's Dyke Path National Trail». Arkivert fra originalen 6. november 2013. Besøkt 2. juni 2014.
22. ↑  North Wales Path, publ. Conwy County Borough Council, 1997
23. ↑  www.anglesey-today.com/coastal-path.html Besøkt 2. juni 2014
24. ↑  www.snowdonia-active.com Arkivert 4. oktober 2013 hos Wayback Machine. Besøkt 2. juni 2014
25. ↑  www.walescoastpath.info Arkivert 4. oktober 2013 hos Wayback Machine. Besøkt 2. juni 2014
26. ↑  ceredigioncoastpath.org.uk Arkivert 7. juni 2014 hos Wayback Machine. Besøkt 2. juni 2014
27. ↑  National Trails: Pembrokeshire Coast Arkivert 1. juli 2014 hos Wayback Machine. Besøkt 2. juni 2014
28. ↑  Wales Coast Path - The Carmarthenshire bit! Arkivert 4. oktober 2013 hos Wayback Machine. DiscoverCarmarthenshire.com, Besøkt 2. juni 2014
29. ↑  The Economic Impact of Wales Coast Path Visitor Spending on Wales 2012 Arkivert 20. oktober 2013 hos Wayback Machine. report for the Welsh Economy Research Unit of the Welsh Government, page 6; Besøkt 2. juni 2014
30. ↑  walesonline.co.uk Single Path around Gower Coastline 1. oktober 2011, Besøkt 2. juni 2014
31. ↑  www.visitwyevalley.com Arkivert 14. august 2014 hos Wayback Machine. Besøkt 2. juni 2014
32. ↑  WalesOnLine.co.uk - Wales’ new coast path still makes walkers tread more than 170 miles of roads Besøkt 2. juni 2014
33. ↑  *Ceredigion News*, Court of Appeal dismisses Jenkins v. Welsh Minister's Case
34. ↑  WalesOnLine.co.uk - Wales’ coastline named ‘the greatest region on Earth in 2012’ by traveller's bible Lonely Planet Besøkt 2. juni 2014

Eksterne lenker
---------------

* (en) Wales Coast Path – kategori av bilder, video eller lyd på Commons Rediger på Wikidata

(en)  Wales Coast Path hos Wikivoyage

* Wales Coast Path - Offisielt nettsted
* Oversikt over kart og GPS-data
* Natural Resources Wales
* YouTube-video av deler av Wales Coast Path
* Offisielle guidebøker


|  |  |
| --- | --- |
| Oppslagsverk/autoritetsdata | VIAF
 |